Morné Steyn wys sy gesin | SARIE
Die Springbok Morné Steyn het onlangs ’n tweede seun ryker geword en is terug in Parys, Frankryk, waar hy vir die rugbyklub Stade Français speel. Hy en sy vrou, Christelle, gesels oor dié ooievaarsgeskenk en hul lewe oorsee.
Christelle: Sy naam is Christean en hy is sy boetie, Jóvan (3), uitgeknip. Hulle huil dieselfde, drink dieselfde en is baie rustig. Hy het 3,5 kg geweeg by geboorte op 10 Augustus – ’n regte rugbyspelertjie! Ek wou nog altyd my seuntjie eendag Christean noem; dis vir my so mooi en klink baie soos my en my ma, Christine, se name. Ek moet sê, ek dink hy is so rustig omdat ek self dié keer rustiger is – nie dat sy boetie stout was nie! Hierdie keer wonder ek nie wat elke “wê” beteken, en of ek alles reg doen nie!